Sajêroning têlung dina ana ing Karanggayam, yaiku wiwit tanggal 16 tumêkane tanggal 19 Marêt kiyi, aku prasasat ora tau ana ing omah, nanging tansah kliyêgan bae, andêlêng kaanane patilasan-patilasan ing kono, kaya ta: pasareane Ki Agêng Selamanik, Nyai Agêng Kopèk, Kyai Pocèl Balung, Êmbah Jinggring, Ki Agêng Danasari, Sirnabaya, lan liya-liyane. Kabèh mau padha ana babade dhewe-dhewe, liya dina bae dak caritani babade siji-sijine sing nganti tlêsih. Anggonku kloyongan nyang ngêndi-êndi mau, tansah dikancani dening kaipe, astèndana ing Karanggayam, nganti aku ngrumasani kayadene bêndara dana lagi tindak turne, utawa kaya ... pasakitan lagi digiring nyang hotèl prodheo.
